সকালবেলা ঘুম ভাঙতেই মা বললেন, তাড়াতাড়ি রেডি হও। আমরা আজ ঢাকা যাবো। কথাটা শুনেই মনটা খারাপ হয়ে গেল শাহেদের। ডিসেম্বরে স্কুলের বার্ষিক পরীক্ষা শেষ করে শীতের ছুটিতে দাদুর কাছে বেড়াতে এসেছিল শাহেদেরা। শাহেদেরা বলতে শাহেদ, তার বাবা, মা আর বোন নুজাইফা। শাহেদের বয়স দশ বছর। সে ঢাকার একটা স্কুলে পড়ে। বাবার চাকরির জন্য তাদের ঢাকায় থাকা। মা একটা স্কুলের টিচার। বড় বোন নুজাইফা এবার এসএসসি পাস করেছে। বাবার কাজ আর মায়ের স্কুলকেন্দ্রিক ব্যস্ততা থাকার কারণে কোথাও তেমন ঘুরতে যাওয়া হয় না। শাহেদের জন্ম ঢাকায় এবং সে জীবনের দশটি বছর অতিক্রম করেছে ঢাকার ইটপাথরে ঘেরা চার দেয়ালের মধ্যে। তার দাদুর বাড়ি গ্রামে হলেও কখনো গ্রাম দেখা হয়নি। তবে গ্রামের অনেক গল্প সে বই পড়ে জেনেছে। সেখানকার লোকদের অতিথিপরায়ণতা, সহজ সরল জীবন যাপনের কথা। তবে তা নিজের চোখে দেখার লোভ সে সংবরণ করতে পারেনি। আর তাই শীতের ছুটিতে বাবা ঘুরতে নিয়ে যেতে চাইলে সে দাদুর বাড়ি যাবে বলে জেদ ধরে। তার দাদুর বাড়ি ঢাকা থেকে অনেক দূরে আর একটি বিভাগীয় শহর আছে রাজশাহী। এই রাজশাহী শহরের দুর্গাপুর থানার অন্তর্গত। বাবার মুখে মাঝে মাঝে এই গ্রামের কিছু কিছু গল্প শুনেছে শাহেদ।